***ΝΟΕΜΒΡΙΟΣ 2017***

***ΕΚΔΗΛΩΣΕΙΣ - ΕΞΟΡΜΗΣΕΙΣ***

**1)Τετάρτη 1 Νοεμβρίου 2017 – Β’ τάξη
Ένεκα Παιδείας**Την Τετάρτη 1 Νοεμβρίου 2017 οι μαθητές της Β’ τάξης του Α’ Αρσακείου-Τοσιτσείου Δημοτικού θα παρακολουθήσουν το εκπαιδευτικό πρόγραμμα «Το τρένο των συναισθημάτων» στον χώρο του *Ένεκα Παιδείας.* Με το τρένο των συναισθημάτων, τα παιδιά θα ταξιδέψουν στις χώρες του θυμού, της λύπης, της χαράς και της αγάπης και θα μάθουν να επιλέγουν σωστά τις εικόνες, τις λέξεις, τα χρώματα, τις κινήσεις και τα τραγούδια που ταιριάζουν σε κάθε συναίσθημα.

**2) Πέμπτη 2 Νοεμβρίου 2017- Γ’ τάξη
Ένεκα Παιδείας**

Την Πέμπτη 2 Νοεμβρίου 2017 οι μαθητές της Γ’ τάξης του Α’ Αρσακείου Τοσιτσείου Δημοτικού Εκάλης θα επισκεφθούν το Ένεκα Παιδείας. «Το τρένο με τα συναισθήματα» ταξιδεύει στις χώρες των συναισθημάτων . Οι μικροί ταξιδιώτες θα γεμίσουν τα βαγόνια με επιθυμίες και όνειρα. Θα ταξιδέψουν στις χώρες του θύμου, της χαράς και … θα μάθουν να αναγνωρίσουν και να διαχειρίζονται τα συναισθήματά τους.

**3) Τετάρτη 8 Νοεμβρίου 2017- Όλες οι τάξεις**

**Γιορτή Ταξιαρχών – Εκκλησιασμός**Την Τετάρτη 8 Νοεμβρίου 2017 οι μαθητές του Α’ Αρσακείου-Τοσιτσείου Δημοτικού Εκάλης θα παρακολουθήσουν δοξολογία στο θέατρο των Αρσακείων-Τοσιτσείων Σχολείων Εκάλης στη μνήμη των ευεργετών του Σχολείου μας Μιχαήλ και Ελένη Τοσίτσα.
Με αφορμή την Εορτή των Αρχαγγέλων Μιχαήλ και Γαβριήλ των Ταξιαρχών, τα Αρσάκεια-Τοσίτσεια Σχολεία Εκάλης κάθε χρόνο τιμούν τους ευεργέτες Μιχαήλ και Ελένη Τοσίτσα.
Στο πλαίσιο αυτού του εορτασμού τα παιδιά θα γνωρίσουν την ιστορία του Σχολείου τους που χάνεται στα έτη ιδρύσεως του Ελληνικού Κράτους, θα μάθουν για τους ευεργέτες του Σχολείου που δώρισαν την περιουσία τους για να μορφωθούν τα Ελληνόπουλα, θα παρακολουθήσουν ομιλίες και θα κάνουν αφιερώματα σε πρόσωπα και γεγονότα. Φέτος το αφιέρωμα θα διανθιστεί και από δράσεις στη Βιβλιοθήκη των Αρσακείων-Τοσιτσείων Δημοτικών Σχολείων Εκάλης.

**4) Τετάρτη 15 Νοεμβρίου 2017-Γ’ τάξη**

**«Κυκλοφορώ με Ασφάλεια»**
Την Τετάρτη 15 Νοεμβρίου 2017 οι μαθητές της Γ’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν στο σχολείο το πρόγραμμα «Κυκλοφορώ με Ασφάλεια». Το Ινστιτούτο Οδικής Ασφάλειας (Ι.Ο.Α.Σ) Πάνος Μυλωνάς σε συνεργασία με τις Αττικές διαδρομές, στο πλαίσιο της Συμμαχίας για την Ασφάλεια και τον Πολιτισμό στο δρόμου «Δρόμοι στο Μέλλον» υλοποιεί στα σχολεία αυτό το εκπαιδευτικό πρόγραμμα που έχει ως στόχο την ενημέρωση των παιδιών στο κρίσιμο θέμα της κυκλοφοριακής αγωγής.

**5) Πέμπτη 16 Νοεμβρίου 2017-Στ’ τάξη**

**Θωρηκτό Αβέρωφ**

Ζωντανή μαρτυρία δόξας του Πολεμικού μας Ναυτικού, το "Αβέρωφ" παραμένει αιώνιο σύμβολο της Ελληνικής ναυτικής δύναμης, αφού πρωταγωνίστησε σε πλήθος επιτυχημένων πολεμικών επιχειρήσεων από το 1912 έως το 1944. Οι μαθητές της Στ’ τάξης του Α’ Αρσακείου-Τοσιτσείου Δημοτικού Εκάλης ξεναγούνται στο πλοίο και γνωρίζουν τη σοφή διαρρύθμιση των κοινόχρηστων χώρων, που φιλοξενούσε σε περίοδο πολέμου 1200 άνδρες, τα διαμερίσματα του Ναυάρχου Παύλου Κουντουριώτη, τα συστήματα επικοινωνίας καθώς και τα βαρέα πυροβόλα. Όλα αυτά κρατούν αμείωτο το ενδιαφέρον των μαθητών.

**6) Παρασκευή 17 Νοεμβρίου 2017-Όλες οι τάξεις
Γιορτή Πολυτεχνείου**

Την Παρασκευή 17 Νοεμβρίου 2017 οι μαθητές των Αρσακείων-Τοσιτσείων Δημοτικών Εκάλης θα παρακολουθήσουν επετειακό αφιέρωμα στην εξέγερση του Πολυτεχνείου, το οποίο θα παρουσιάσει
η Ε’ τάξη του Α’ Δημοτικού Εκάλης.

**7) Τρίτη 21 Νοεμβρίου 2017-Δ’ τάξη
Κινηματογράφος «Δαναός»: Παρακολούθηση ταινίας «Μπελ και Σεμπαστιάν 2»**Την Τρίτη 21 Νοεμβρίου 2017 οι μαθητές της Δ’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν τη συγκινητική ιστορία του μικρού Σεμπαστιάν και ενός σκύλου
και τη φιλία που αναπτύχθηκε ανάμεσά τους. Θα μαγευτούν από την εικόνα και τη μουσική της ταινίας που αναφέρεται σε μία παλιότερη εποχή.

**8)Τετάρτη 22 Νοεμβρίου 2017-Γ’τάξη
Παίζω με τους άθλους του Ηρακλή**
Την Τετάρτη 22 Νοεμβρίου 2017 οι μαθητές της Γ’ τάξης θα παρακολουθήσουν στο σχολείο εκπαιδευτικό πρόγραμμα βασισμένο στου άθλους του Ηρακλή, με αφορμή τη σειρά Μυθολογικά Παραμύθια εκδόσεων Μεταίχμιο. Τα παιδιά θα ακολουθήσουν στον χάρτη το ταξίδι του Ηρακλή, αναγνωρίζοντας τους άθλους όπως αυτοί απεικονίζονται σε αγγεία και γλυπτά και στη συνέχεια θα διασκεδάσουν παίζοντας παντομίμα, ανακαλύπτοντας τη σχέση των άθλων με τα μεταλλεύματα και τα υδραυλικά έργα. Θα εξερευνήσουν τη σημασία και τον συμβολισμό των άθλων και θα δημιουργήσουν τα ίδια τον δέκατο τρίτο άθλο του Ηρακλή, βάζοντας τον ήρωα να σώσει την ανθρωπότητα από ένα σύγχρονο πρόβλημα.

**9) Πέμπτη 23 Νοεμβρίου 2017-Α’ τάξη
Ένεκα παιδείας «Οι τέσσερις εποχές»**

Την Πέμπτη 23 Νοεμβρίου 2017 οι μαθητές της Α’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Ένεκα Παιδείας. Οι μικροί μαθητές μέσα από το διαδραστικό πρόγραμμα θα γνωρίσουν τις τέσσερις εποχές του χρόνου, καθώς και τις αλλαγές που επιφέρουν στις καθημερινές μας συνήθειες, προάγοντας έτσι τη βιωματική μάθηση και τη θεατρική έκφραση

**10) Δευτέρα 27 Νοεμβρίου 2017-Ε’ τάξη**
**Ίδρυμα Θεοχαράκη**
Τη Δευτέρα 27 Νοεμβρίου 2017 οι μαθητές της Ε’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Ίδρυμα Θεοχαράκη και θα παρακολουθήσουν το πρόγραμμα:
“Διάλειμμα στην Τέχνη με τον Ελύτη”. Τα εικαστικά, η μουσική και η ποίηση συναντώνται σε ένα πρωτότυπο εκπαιδευτικό πρόγραμμα. Τα παιδιά έρχονται σε επαφή με τον εικαστικό και λογοτεχνικό κόσμο του Οδυσσέα Ελύτη μέσα από τη μουσική του Μάνου Χατζιδάκι και του Μίκη Θεοδωράκη. Σκοπός του προγράμματος δεν είναι να προσφέρει εγκυκλοπαιδικές γνώσεις για τον ποιητή, αλλά να συμπαρασύρει τα παιδιά σε ένα παιχνίδι το οποίο θα τα φέρει πιο κοντά στις τέχνες και στη χαρά της δημιουργίας.